'U dialette tarandine affonne le origgene sue jndr'à l'andichità, quanne 'u territorie ere dumenate da le popolazziune messapeche. 'A colonizzazzione de le Grice ca vedìe affiorà Taras, none sulamende cumme cetate cchiù 'mbortande d'a Magna Grecie, ma pure cumme cendre culturale, poeteche e teatrale, ha lassate 'nu notevole influsse linguisteche, sia da 'nu punde de viste lessicale ca morfo-sindatteche, nonchè 'nu particolarisseme accende ca seconne le studiuse avera corrisponnere a l'andica cadenze doriche. Chiste influsse sonde angore osce notabbele jndr'à le parole de origgene greche. Jndr'à 'u corse de le sechele, 'u dialette ha subbìte le influenze linguisteche de le dominaziune bizzandine, longobbarde, normanne, angioine e pure da lènga arabe, spagnole e napuletane.